Suid-Afrikaners kan nie bekostig om dood te gaan nie - WelstandWelstand
Tuis / Advies / Suid-Afrikaners kan nie bekostig om dood te gaan nie
Suid-Afrika is die vierdeduurste plek ter wêreld om dood te gaan met begrafniskoste wat 13% van die gemiddelde jaarlikse salaris beloop.
Volgens navorsing wat deur die versekeringsgroep SunLife Limited bekend gemaak is, beloop die gemiddelde begrafniskoste in Suid-Afrika sowat R27 000.
"Daar is 'n verskeidenheid faktore wat die koste van begrafnisse oor die hele wêreld beïnvloed, soos die kulturele verwagtinge, die totale lewenskoste en die bydraes van verskillende lande tot begrafnisskoste," het Justin Cole van SunLife Limited gesê.
"Ongelukkig vir ons, of miskien eerder ons familie en vriende, is daar sekere onvermydelike koste as iemand sterf: die koste om iemand te begrawe of te veras, en natuurlik die begrafnis self. Dit maak nie saak waar in die wêreld mens woon nie, dit is iets wat vir ons almal onvermydelik is: die koste om te sterf."
Craig Baker, uitvoerende hoof van MiWayLife, sê hoewel Suid-Afrikaners in die algemeen chronies onderverseker is, is dit nie die geval met begrafnisplanne en -dekking nie. "Elke kultuur en lewenswyse het vorme van rou wat vir hulle betekenisvol is. Die rituele en uitgebreide voorbereidings wat daarmee gepaardgaan, is 'n vorm van vertroosting en afsluiting, maar dit is dikwels baie duur."
Die Covid-19-pandemie het egter die manier waarop mense dinge doen drasties verander, selfs hoe hulle begrafnis hou.
"Ons het in hierdie tyd 'n verskuiwing gesien rakende groot en uitgebreide begrafnisse. Dié begrafnisse is gewoonlik baie duur en word dikwels deur die bedroefde gesin betaal. Die begrafnis is dikwels vir 'n broodwinner en 'n gesin wat nou reeds minder inkomste het, moet ook die las van groot begrafnisuitgawes dra."
Volgens Baker het die Covid-19-pandemie mense egter laat herbesin oor die tradisies rakende begrafnisse en die koste daaraan verbonde.
"'n Begrafnispolis sal egter help om begrafnisuitgawes te dek en jou geliefdes ruimte gee om te treur sonder om bekommerd te wees oor die finansiële aspek van 'n begrafnis. Om egter sommer net enige polis uit te neem sonder om bewus te wees van wat dit regtig bied, soos die dekkingsbedrag en die uitbetaaltyd, kan mens duur te staan kom."
OUTsurance se navorsing rakende begrafnispolisse het aan die lig gebring dat Suid-Afrikaners gemiddeld tussen drie en vier begrafnispolisse in hul leeftyd uitneem. Polisse word maklik gekanselleer weens mense se finansiële posisie en bring dit nuwe koste mee wanneer daar in 'n latere stadium weer 'n ander polis uitgeneem word.
SunLife Limited: https://www.sunlife.co.uk/over-50-life-insurance/international-cost-of-dying/
OUTsurance: https://www.outsurance.co.za/company-news/outsurance-enters-funeral-cover-market-offering-greater-flexibility/